Man, 6 kinders na hospitaal gehaas ná bye toesakArgieffoto (Foto: PollyDot, Pixabay) ŉ Man en ses kinders is Saterdagoggend na die Mediclinic Hoogland in Bethlehem in die Vrystaat gehaas nadat ŉ swerm bye op hulle toegesak en hulle verskeie kere gesteek het. Die groep was glo op ŉ skooluitstappie toe die voorval gebeur het. Ineke van Huyssteen, woordvoerder van ER24, sê paramedici het die groep op die N5 tussen Kestell en Bethlehem ontmoet. ŉ Onderwyser wat nie beseer is nie, het hulle volgens Van Huyssteen tot by die pad gebring. “Die man was in ŉ ernstige toestand terwyl twee van die kinders matige beserings opgedoen het. Die ander was gering beseer. Hulle is op die toneel behandel en gestabiliseer voordat hulle na die Mediclinic Hoogland geneem is vir verdere mediese sorg,” sê Van Huyssteen. Volgens haar was die kinders tussen ses en 12 jaar oud.